Diario Oficial de Galicia

mércores, 16 de xaneiro de 2008

III. OUTRAS DISPOSICIÓNS

Número do Dog:
11

Páxina do Dog:
1.058

Data da Disposición:
28 de decembro de 2007

Sección:
III. OUTRAS DISPOSICIÓNS

Organismo:
CONSELLERÍA DE PESCA E ASUNTOS MARÍTIMOS

Rango:
Orde

Título:

Orde do 28 de decembro de 2007 pola que se aproban as bases que rexerán a convocatoria de bolsas para a formación de persoal especialista en temas de investigación mariña correspondentes ao programa de recursos humanos do Plan Galego de Investigación, Desenvolvemento e Innovación Tecnolóxica e se procede á súa convocatoria.

A Lei 12/1993 de fomento da investigación e desenvolvemento tecnolóxico de Galicia, no seu artigo 1º establece como obxectivo xeral o fomento da investigación científica e a innovación tecnolóxica para promover o desenvolvemento económico, social e produtivo de Galicia. Como unha ferramenta encamiñada ao logro deste obxectivo a dita lei no seu capítulo II, crea o Plan Galego de Investigación e Desenvolvemento Tecnolóxico. O Consello da Xunta de Galicia, na súa reunión do 21 de setembro de 2006, aprobou o Plan Galego de Investigación, Desenvolvemento e Innovación Tecnolóxica-Incite (2006-2010).

O plan está integrado por programas xerais, sectoriais e horizontais. Dentro dos programas horizontais figura o programa de recursos humanos (RHS) que ten entre outros obxectivos, o de incrementar os recursos humanos dedicados a actividades de I+D+I, tanto en número como en especialización nas áreas de maior interese e, dentro dos programas sectoriais, o programa de medio mariño (MMA) persegue a utilización óptima dos recursos mariños renovables, incluíndo as bases técnicas da xestión, e a ordenación e o estudo dos procesos biolóxicos e ambientais con repercusión sobre os recursos, que exixen cada vez máis forte presenza de persoal con altos niveis de formación e experiencia.

No Decreto 500/2005, do 15 de setembro, polo que se establece a estrutura orgánica da Consellería de Pesca e Asuntos Marítimos, indícase que á Dirección Xeral de Innovación e Desenvolvemento Pesqueiro correspóndelles o desenvolvemento da investigación mariña, sen prexuízo das competencias que poidan corresponderlles aos outros organismos da Comunidade Autónoma, que realizará de acordo coa política pesqueira galega e mais as regulamentacións básicas da Unión Europea e da Administración do Estado.

Polo que antecede, esta consellería

DISPÓN:

Artigo 1º.-Convócanse, en réxime de publicidade, obxectividade e concorrencia competitiva, tres bolsas para a realización de teses de doutoramento en temas de investigación mariña, coa finalidade de dar resposta á demanda de formación de investigadores neste campo, e apróbanse e fanse públicas as bases polas que se rexerá a respectiva convocatoria que se inclúe como anexo I desta orde.

Artigo 2º.-As bases que rexen a concesión das axudas e todos cantos actos administrativos deriven da súa aplicación poderán ser impugnados polos interesados, nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común.

Artigo 3º.-O prazo máximo para resolver as solicitudes presentadas ao abeiro desta convocatoria será de 3 meses, contados desde a publicación desta orde no DOG. De non mediar resolución expresa no dito prazo, as solicitudes deberán entenderse desestimadas.

Contra as resolucións expresas ou presuntas que deriven desta convocatoria, que poñen fin á vía administrativa, poderán os interesados interpoñer potestativamente recurso de reposición ante a conselleira de Pesca e Asuntos Marítimos, no prazo dun mes contado a partir do día seguinte ao da recepción da correspondente notificación, no caso de resolución expresa. No caso de que a resolución se entenda desestimatoria por silencio administrativo, o prazo será de tres meses contados a partir do día seguinte a aquel en que se produza o acto presunto.

De non estimar a presentación deste recurso, poderán os interesados interpoñer recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses contados a partir do día seguinte ao da recepción da correspondente notificación, se a resolución é expresa. No caso de que a resolución se entenda desestimada por silencio administrativo, o prazo será de seis meses contados a partir do día seguinte a aquel en que se produza o acto presunto.

Artigo 4º.-Os beneficiarios das axudas concedidas ao abeiro do disposto nesta orde quedan obrigados a facilitar toda a información que lles sexa requirida pola Dirección Xeral de Innovación e Desenvolvemento Pesqueiro, así como pola Intervención Xeral da Comunidade Autónoma, o Consello de Contas e o Tribunal de Contas, no exercicio da súa función de fiscalización e control.

Artigo 5º.-Os beneficiarios das axudas deberán proceder ao reintegro total ou parcial da subvención ou axuda pública percibida e dos xuros de demora percibidos desde o momento do seu pagamento ata a data que se acorde a procedencia do reintegro nos supostos recollidos no artigo 33 da Lei 9/2007, do 13 de xuño, de subvencións de Galicia.

Artigo 6º.-As resolucións de concesión de axudas ditadas ao abeiro desta orde poderán modificarse no caso de alteración das condicións que se tiveron en conta para a súa concesión e, en todo caso, a obtención concorrente de subvencións ou axudas outorgadas por outras administracións públicas ou entes públicos ou privados, nacionais ou internacionais, poderá dar lugar á modificación da resolución de concesión.

Artigo 7º.-O financiamento destas bolsas farase con cargo á partida orzamentaria 14.04.561A.480.0 do proxecto de Lei de orzamentos da Comunidade Autónoma de Galicia para o ano 2008 (40.700 euros), aprobado polo Consello da Xunta de Galicia na súa reunión do día 18-10-2007, e as correspondentes para os anos 2009 (54.872 euros) e 2010 (9.890 euros), e dado que se tramita como anticipado de gasto queda sometido á condición suspensiva de existencia de crédito axeitado e suficiente para financiar as obrigas derivadas del no exercicio orzamentario correspondente.

Artigo 8º.-De conformidade co disposto no artigo 7.3º da Lei 9/2007, do 13 de xuño, de subvencións de Galicia, a competencia para a concesión destas axudas é obxecto de delegación por parte da conselleira de Pesca e Asuntos Marítimos na directora xeral de Innovación e Desenvolvemento Pesqueiro.

Disposicións adicionais

Primeira.-A presentación da solicitude da bolsa comportará a autorización á Consellería de Pesca e Asuntos Marítimos a facer públicos nos rexistros regulados no Decreto 132/2006, do 27 de xullo, os datos relevantes referidos ás axudas e subvencións recibidas, así como ás sancións impostas. A reserva que o peticionario poida facer no sentido de non autorizar a obtención de datos ou a publicidade dos datos nos rexistros, que en todo caso terá que expresarse, poderá dar lugar á exclusión do proceso de participación para obter a axuda ou subvención ou, noutro caso, á revogación do acto de outorgamento e, se procede, ao reintegro do importe concedido.

Segunda.-De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web oficial a relación dos beneficiarios e o importe das bolsas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.

Disposicións derradeiras

Primeira.-Facúltase a directora xeral de Innovación e Desenvolvemento Pesqueiro para que dite as disposicións necesarias para a aplicación do disposto nesta orde.

Segunda.-Esta orde entrará en vigor o día seguinte ao da súa publicación no Diario Oficial de Galicia.

Santiago de Compostela, 28 de decembro de 2007.

Carmen Gallego Calvar
Conselleira de Pesca e Asuntos Marítimos

ANEXO I

Bolsas para a realización de teses de doutoramento
en temas de investigación mariña

O obxecto desta convocatoria de axudas é regular o procedemento para a concesión de tres (3) bolsas destinadas a titulados superiores universitarios que desexen realizar unha tese de doutoramento nos temas que se detallan no anexo II desta orde .

1. Requisitos dos solicitantes.

Para optar a unha destas bolsas serán necesarios os seguintes requisitos:

a) Ter nacionalidade española ou ser nacional dun país membro da Unión Europea, ou ser estranxeiro residente en España no momento de solicitar a bolsa.

b) Ter aprobadas todas as disciplinas requiridas para a obtención do título de licenciado exixido para cada tema dos relacionados no anexo II.

c) Non estar incapacitado fisicamente ou padecer enfermidade que poida impedir a realización normal da actividade formativa obxecto das bolsas que se convocan.

d) Non ter sido beneficiario destas bolsas ou doutras homologadas a elas en anteriores convocatorias, durante un período dun ano ou superior.

e) Ter rematado os estudos correspondentes con posterioridade a decembro de 2002.

f) Acreditar con anterioridade a que se dite a proposta de resolución de concesión que se atopa ao día no cumprimento das súas obrigas tributarias e coa Seguridade Social, e que non ten pendente de pagamento ningunha outra débeda coa Administración pública da Comunidade Autónoma.

2. Características e dotación das bolsas.

2.1.1. O importe das bolsas incluirá unha asignación mensual de 1.120 € brutos, que ben poderá incrementarse, co fin de acadar a homologación con bolsas estatais, no caso de existir crédito adecuado e suficiente e, de conformidade co estableciado no Real decreto 63/2006, do 27 de xaneiro, polo que se aproba o Estatuto do persoal investigador en formación, os beneficiarios destas bolsas quedarán asimilados a traballadores por conta allea, para os efectos da súa inclusión no réxime xeral da Seguridade Social. Na dotación da bolsa será deducida a cota da seguridade social que o bolseiro está obrigado a cotizar. De acordo co disposto no artigo 1 da Lei 62/2003, do 30 de decembro, de medidas fiscais, administrativas e de orden social, as bolsas están exentas do imposto sobre a renda das persoas físicas.

O pagamento das bolsas aos beneficiarios realizarase mensualmente e en función do número de días que o bolseiro esté de alta, considerándose en todos os casos meses de 30 días.

A cantidade que se lles aboe aos bolseiros en ningún caso terá carácter de salario ou retribución, senón de axuda económica.

2.1.2. A contía da bolsa poderá ser incrementada, en función das dispoñibilidades orzamentarias, ata un máximo de 2.000 euros, para actividades de formación dentro do programa da bolsa, logo de solicitude do bolseiro e informe favorable da Dirección Xeral de Innovación e Desenvolvemento Pesqueiro e sempre que o titor considere necesaria a súa asistencia

2.2. Período de aproveitamento.

2.2.1. A duración destas bolsas será de vinte e catro (24) meses, contados a partir da data de incorporación indicada na resolución de concesión que será publicada no DOG.

2.2.2. Rematado o período de bolsa seralles de aplicación o disposto no artigo 8 do Real decreto 63/2006. Non obstante, naqueles supostos en que o bolseiro obtivese o DEA con anterioridade á finalización dos dous primeiros anos de bolsa, non accederá á contratación laboral ou fase de contrato ata que complete o período de vinte e catro meses de bolsa.

O período que transcorra desde a finalización do período de bolsa ata a formalización do contrato non terá carácter recuperable para os efectos da duración da axuda. Durante este período, o beneficiario non percibirá ningunha das dotacións da axuda.

3. Centro de realización.

As bolsas realizaranse no Centro de Investigacións Mariñas (Cima) que está integrado polo Centro de Investigacións Mariñas de Corón-Vilanova de Arousa e o Centro de Cultivos Mariños de Ribadeo do xeito que se indica no anexo II.

4. Formalización das solicitudes.

As solicitudes, no modelo oficial RHS.PE-07/00 que se publica como anexo III a esta orde, están á disposición dos interesados nas dependencias da Dirección Xeral de Innovación e Desenvolvemento Pesqueiro e na internet nos enderezos http://webpesca.xunta.es/pescacms/opencms/WebPesca/Servizos/ e http://www.dxid.org/.

As solicitudes presentaranse no rexistro xeral da Consellería de Pesca e Asuntos Marítimos ou por calquera das formas previstas no artigo 38.4º da Lei 30/1992.

As solicitudes deberán ir, inescusablemente, xunto coa seguinte documentación:

4.1. Fotocopia compulsada do DNI ou documento equivalente no caso de ser estranxeiro.

4.2. Certificación académica en que conste a data en que se remataron os estudos e constancia expresa de que as materias constitúen o programa completo da titulación correspondente, as cualificacións obtidas, as súas datas de obtención, o número exacto de convocatorias investidas en cada materia (orixinal ou fotocopia compulsada). Non serán válidas as certificacións extractadas do expediente académico do solicitante.

No caso de estudos convalidados deberá presentarse, así mesmo, certificación académica, de idénticas características, para os estudos de orixe.

Os que acceden ao 2º ciclo dunha licenciatura a través do curso de adaptación correspondente, por estar en posesión dun título de diplomado, ou por ter realizado o 1º ciclo dalgunha titulación que permita o acceso, para efectos de determinar a media do expediente académico, deberán xuntar, ademais da certificación correspondente ao curso de adaptación, 4º e 5º, a referente á diplomatura ou aos estudos de 1º ciclo realizados.

A certificación incluirá, se é o caso, a cualificación correspondente á tese de licenciatura e indicará expresamente que se obtivo o grao pola modalidade de tese de licenciatura e o título desta.

4.3. Curriculum vitae do solicitante cos documentos acreditativos dos méritos alegados.

4.4. As seguintes declaracións xuradas do solicitante, recollidas no anexo IV e V :

a) Declaración xurada do solicitante en que conste que cumpre o requisito establecido no punto 1.d).

b) Declaración do solicitante de todas as solicitudes efectuadas ou concedidas para o mesmo fin das distintas administracións públicas competentes, ou polos seus organismos ou sociedades.

c) Declaración responsable do solicitante de non estar incurso/a nas prohibicións para obter a condición de beneficiario/a, e que se sinalan nos puntos 2º e 3º do artigo 10 da Lei 9/2007, do 13 de xuño, de subvencións de Galicia (DOG nº 121, do 25 de xuño).

O prazo de presentación de solicitudes será dun (1) mes a partir do día seguinte ao da publicación desta orde no Diario Oficial de Galicia.

5. Tramitación.

A instrución do procedemento de concesión destas axudas correspóndelle á Dirección Xeral de Innovación e Desenvolvemento Pesqueiro.

Por parte dos servizos da Dirección Xeral de Innovación e Desenvolvemento Pesqueiro comprobarase que toda as solicitudes reúnen os requisitos establecidos nesta orde e exporase, nun prazo de dez días, desde o remate do prazo de presentación de solicitudes, a lista de solicitudes admitidas e excluídas, sinalando, se é o caso, as causas de exclusión, nos taboleiros da Consellería de Pesca e Asuntos Marítimos, e na internet nos enderezos http:// webpesca.xunta.es/pescacms/opencms/WebPesca/Servizos/ e http:// www.dxid.org.

Esta lista estará exposta durante dez días, podendo os interesados, durante ese prazo, formular reclamación para emendar erros e faltas de documentos, ante a Dirección Xeral de Innovación e Desenvolvemento Pesqueiro, achegando, se é o caso, a documentación necesaria. Transcorrido este prazo sen que se emenden as causas de exclusión procederase conforme o establecido no artigo 71 da Lei 30/1992.

6. Selección de candidatos.

6.1. Comisión de selección.

A selección de candidatos será efectuada por unha comisión constituída por cinco membros, dos cales tres son designados pola directora xeral de Innovación e Desenvolvemento Pesqueiro: o subdirector xeral de Ensino e Investigación Mariña, a xefa do servizo de Xestión e Coordinación da Investigación Mariña, e a xefa de sección de Apoio á Investigación (un deles actuará como presidente e outro como secretario), e os outros dous designados polo director xeral de Investigación e Desenvolvemento: a subdirectora xeral de Xestión do PGIDIT, e o xefe do servizo de Apoio á Innovación Empresarial, que será ademais o órgano avaliador da actividade científica a que fai referencia o artigo 8.2º do Real decreto 63/2006. De non poder formar parte da comisión de selección algún dos membros anteriormente expostos, serán substituídos por aqueles que designen eles mesmos.

6.2. Criterios de selección.

A selección dos candidatos farase en función dos méritos acreditados nos puntos 4.2 e 4.3.

6.2.1. Baremo de solicitudes:

a) Expediente académico de 1º e 2º ciclo (media licenciatura): máximo 4 puntos.

As cualificacións de 1º e 2º ciclo (estudos de licenciatura), valoraranse de acordo co seguinte baremo:

Matrícula de honra: 4 puntos.

Sobresaliente: 3 puntos.

Notable: 2 puntos.

Aprobado: 1 punto.

Suspenso/non presentado: 0 puntos.

A puntuación correspondente a cada expediente académico obterase a partir da seguinte fórmula:

nº de puntos/ nº asignaturas + nº convocatorias ou, número de créditos/ número de créditos por convocatoria.

b) Curriculum vitae: máximo 2 puntos.

Valorarase:

b.1) A proximidade temporal á obtención do título de licenciado (ano 2007: 1 punto, ano 2006: 0,75 puntos, ano 2005: 0,50 puntos, ano 2004: 0,25 puntos).

b.2) Outras valoracións: máximo 1 punto.

-b.2.1) Cursos ou formación máis interesante desde o punto de vista das áreas das teses: máximo 0,75 puntos.

-b.2.2) Idiomas: máximo 0,25 puntos.

A puntuación final de cada solicitante obterase da suma de expediente +curriculum.

Os solicitantes ordenaranse por orde decrecente da puntuación obtida en función do tipo de bolsa e adxudicaranse as bolsas comezando polo candidato de maior puntuación.

A comisión elaborará unha lista de suplentes para cada bolsa, por orde decrecente de puntuación, en que figurarán os solicitantes que, cumprindo os requisitos, non alcanzaron puntuación suficiente para ser adxudicatario da mesma.

Os solicitantes que figuren na lista de suplentes só poderán obter a bolsa de se producirsen renuncias de bolseiros antes do 30 de marzo de 2008.

7. Resolución do concurso.

A Comisión de Selección de Investigación elevará a proposta de resolución á Dirección Xeral de Innovación e Desenvolvemento Pesqueiro para que resolva. Esta resolución publicarase no Diario Oficial de Galicia.

8. Condicións de aproveitamento.

Estas bolsas son incompatibles coa realización dun traballo remunerado ou o aproveitamento doutro tipo de bolsas ou axudas financiadas con fondos públicos ou privados, salvo co aproveitamento daquelas bolsas que se convocan para cubrir algunha das accións formativas que o solicitante vaia realizar segundo o seu proxecto (asistencia a reunións, congresos, seminarios e cursos de especialización ou estadías noutros centros para aprender ou intercambiar técnicas de investigación); así coma cos contratos derivados do artigo 11.2º da Lei de fomento e coordinación xeral da investigación científica e técnica (Lei 13/1986, do 14 de abril) ou da Lei de fomento de investigación e desenvolvemento tecnolóxico de Galicia (Lei 12/1993, do 6 de agosto).

Durante o período de bolsa, o persoal investigador en formación terá dereito á súa interrupción temporal, unicamente nos supostos de baixa por incapacidade temporal (enfermidade ou accidente), risco durante o embarazo ou descanso por maternidade ou paternidade de acordo coa normativa aplicable. Durante todo o tempo de permanencia na dita situación, complementarase a prestación económica da Seguridade Social ata alcanzar o 100% da contía mensual da bolsa. As interrupcións non darán lugar en ningún caso á posibilidade de recuperar o período interrumpido.

9. Aceptación da bolsa e pagamento.

9.1. A aceptación da bolsa farase mediante documento asinado polo bolseiro, en que se comprometa a cumprir todas as condicións recollidas nestas bases. Antes da aceptación da bolsa, e en cumprimento do artigo 11.e) da Lei de subvencións de Galicia deberá achegar o xustificante de estar ao día das obrigas tributarias e coa Seguridade Social, e que non ten ningunha débeda pendente coa Comunidade Autónoma. Antes de iniciar os pagamentos, os bolseiros deberá presentar unha declaración xurada na que conste que non realiza traballo remunerado nin é beneficiario doutro tipo de bolsa.

9.2. As bolsas aboaranse mensualmente. O pagamento do último mes farase despois de que o bolseiro presente:

-O informe final que resuma a totalidade do traballo realizado co visto e prace do director do traballo incluíndo, se é o caso, copia dos traballos publicados. No informe deberá figurar o visto e prace do director do proxecto.

-Declaración complementaria do conxunto das axudas solicitadas para o mesmo fin, tanto as aprobadas ou concedidas, como as pendentes de resolución, das distintas administracións públicas competentes, ou de calquera dos seus organismos, entes ou sociedades.

10. Obrigas dos bolseiros. Seguimento da axuda.

Os bolseiros estarán obrigados a cumprir con aproveitamento as distintas etapas do proxecto de investigación, debendo axustarse ás normas propias do departamento ou centro de investigación onde aquel se realice, tanto no relativo ao horario e vacacións, como no acceso a prestacións, servizos e representación. Terán as mesmas condicións que o centro lle aplica ao seu persoal de similar categoría.

Antes de finalizar cada semestre do período de aproveitamento da bolsa, deberán remitir á Dirección Xeral de Innovación e Desenvolvemento Pesqueiro un informe do traballo realizado ata o momento.

Os bolseiros deberán asumir as obrigas que lles correspondan por razón da súa inclusión no réxime xeral da Seguridade Social e as restante obrigas establecidas no artigo 6 do Real decreto 63/2006, polo que se aproba o Estatuto do persoal investigador en formación.

Os bolseiros deberán pór á disposición da Consellería de Pesca e Asuntos Marítimos, a través do seu titor, os datos e información científica que puidesen obter no desenvolvemento da súa formación e na elaboración da súa tese de doutoramento.

Así mesmo, deberán pór en coñecemento da Consellería de Pesca e Asuntos Marítimos, con carácter inmediato á obtención, calquera resultado susceptible de protección, conforme a normativa de propiedade industrial. Ademais están obrigados a facer constar a súa condición de bolseiro en calquera publicación que sexa consecuencia directa destas.

O incumprimento por parte do bolseiro dalgunha das condicións recollidas nestas bases suporá a perda da bolsa concedida e, de ser o caso, o reintegro das cantidades cobradas consonte o establecido no artigo 33 da Lei 9/2007, do 13 de xuño, de subvencións de Galicia.

11. Dereitos dos bolseiros.

Os bolseiros teñen os seguintes dereitos:

a) Percibir a axuda económica correspondente na forma prevista no punto 9 destas bases.

b) Obter do Cima a colaboración e apoio necesario para o desenvolvemento normal dos seus estudos e proxectos de investigación, de acordo coas súas dispoñibilidades.

c) Cobertura do réxime xeral da Seguridade Social nos termos establecidos na disposición adicional primeira do Real decreto 63/2006, polo que se aproba o Estatuto do persoal investigador en formación.

d) Os dereitos de propiedade intelectual derivados da súa propia actividade formativa na investigación, e de acordo coa súa contribución, consonte o establecido no texto refundido da Lei de propiedade intelectual, aprobada polo Real decreto lexislativo 1/1996, do 12 de abril.

Ver referencia pdf "01100D005P018.PDF"
Ver referencia pdf "01100D006P025.PDF"

© Xunta de Galicia
Información mantida pola Xunta de Galicia
Servizo prestado pola Consellería de Presidencia, AA.PP. e Xustiza
Correo electrónico: webdoga xunta.es